*A határozati javaslat elfogadásához*

***egyszerű***  *többség szükséges,*

*az előterjesztés* ***nyilvános ülésen tárgyalható****!*

*182. számú előterjesztés*

Bátaszék Város Önkormányzata Képviselő-testületének 2017. augusztus 30-án,

16,00 órakor megtartandó ülésére

*Települési önkormányzatok rendkívüli önkormányzati költségvetési támogatásáról szóló pályázat benyújtása*

|  |
| --- |
| **Előterjesztő:** Dr. Bozsolik Róbert polgármester |
| **Készítette:** Mórocz Zoltán pénzügyi irodavezető  Adorján Viktória pénzügyi előadó |
| **Törvényességi ellenőrzést végezte:** Kondriczné dr. Varga Erzsébet jegyző |
| **Tárgyalja:**  Pénzügyi és Gazdasági Bizottság: 2017. 08. 29. |
|  |

***Tisztelt Képviselő-testület!***

A települési önkormányzatok rendkívüli önkormányzati támogatása a Magyarország 2017. évi központi költségvetéséről szóló 2016. évi XC. törvény (a továbbiakban: költségvetési törvény), valamint a megjelent pályázati kiírás alapján igényelhető.

A pályázati kiírás hatálya a költségvetési törvény 3. melléket I. 7. pont és a III. 1. pont szerinti támogatási előirányzatokra terjed ki.

# Alkalmazandó jogszabályok

* a Magyarország 2017. évi központi költségvetéséről szóló 2016. évi XC. törvény
* a Magyarország helyi önkormányzatairól szóló 2011. évi CLXXXIX. törvény
* az államháztartásról szóló 2011. évi CXCV. törvény (a továbbiakban: Áht.)
* az államháztartásról szóló törvény végrehajtásáról szóló 368/2011. (XII. 31.) Korm. rendelet (a továbbiakban: Ávr.)
* egyéb önkormányzati kötelező feladatot megállapító jogszabályok.

# A közreműködő szervezetek

* Belügyminisztérium
* Nemzetgazdasági Minisztérium
* Magyar Államkincstár területileg illetékes Igazgatósága

# 

# A támogatás alapelvei

**Döntéshozatal:**

A megyei önkormányzatok rendkívüli támogatására, és a települési önkormányzatok rendkívüli önkormányzati támogatására a pályázatot a pályázati kiírás alapján az év során folyamatosan, de legkésőbb 2017. szeptember 30-áig lehet benyújtani, megyei önkormányzatok rendkívüli támogatása esetében évente legfeljebb egy, települési önkormányzatok rendkívüli önkormányzati támogatása esetében legfeljebb két alkalommal. Előre nem látható esemény bekövetkezése esetén a települési önkormányzatok rendkívüli önkormányzati támogatására 2017. szeptember 30-át követően is benyújtható pályázat, azzal a feltétellel, hogy a pályázat benyújtásának végső határideje 2017. november 20.

A döntéshozatal legkésőbbi határideje a megyei önkormányzatok rendkívüli támogatása esetén 2017. november 30-a, a települési önkormányzatok rendkívüli önkormányzati támogatása esetén 2017. december 10-e.

**A támogatás formája:** vissza nem térítendő és visszatérítendő költségvetési támogatás formájában pályázhatók, illetve nyújthatók és felhasználásuk meghatározott célhoz vagy feladathoz köthető a belügyminiszter és a nemzetgazdasági miniszter (a továbbiakban: miniszterek) együttes döntése alapján.

**Igénylők köre**:

* a megyei önkormányzatok rendkívüli támogatása igénylésénél: megyei önkormányzat,
* rendkívüli önkormányzati támogatása igénylésénél: települési önkormányzat

jogosult.

Az alapvető feltételeket a költségvetési törvény rögzítette a támogatással kapcsolatban, a részletszabályokat a pályázati kiírás szabályozza.

**Általános információk**

A támogatás igénylése az ebr42 önkormányzati információs rendszerben történik.

**Nem nyújthat be támogatási igényt és nem részesülhet támogatásban az a pályázó, akinek**

* a 2016. évi költségvetési rendeletének, és
* a 2017. március 15-ét követően benyújtott igény esetében a 2017. évi költségvetési rendeletének,
* a 2015. évi költségvetésének végrehajtásáról szóló rendeletének,
* a 2017. május 31-ét követően benyújtott igény esetén a 2016. évi költségvetésének végrehajtásáról szóló rendeletének, és

a pályázat benyújtásakor hatályos állapota a Nemzeti Jogszabálytár Önkormányzati Rendelettárában nem szerepel.

Tartalmazza a támogatási igény pontos összegét cél szerinti bontásban, az önkormányzat rövid szöveges indoklását.

Települési önkormányzatok esetében alapvetően az alábbi jogcímek közül lehet választani:

* Igazgatási feladatok ellátására
* Óvodai feladatok ellátására
* Szociális alapellátási feladatok ellátására
* Gyermekétkeztetési feladatok ellátására
* Kulturális feladatok ellátására
* Településüzemeltetési feladatok ellátására
* Egészségügyi alapellátásra
* Jogerős, végrehajtható bírósági ítélet alapján az önkormányzatot terhelő fizetési kötelezettség
* A Nemzeti Adó- és Vámhivatal által megállapított fizetési kötelezettség

**Egy (kiadási, fizetési kötelezettségi) tétel csak egy jogcímen szerepeltethető, a halmozódás, így a kamattal sújtott jogtalan igénybevétel elkerülése érdekében!**

*Nem nyújtható települési önkormányzatok rendkívüli önkormányzati támogatása*

* a költségvetési törvény 2. melléklet III.4. pontja szerint támogatott intézmények kapcsán felmerült személyi és dologi kiadásokhoz,
* olyan kiadásokhoz, amelyek teljesítéséhez az önkormányzat 2016-ban vagy 2017-ben rendkívüli támogatást kapott,
* olyan kiadásokhoz, amelyek pénzügyi rendezése a pályázat benyújtását megelőzően megtörtént az önkormányzat részéről,
* olyan fizetési kötelezettségekhez, amelyek 2016. év előtt keletkeztek,
* fejlesztésből, állagmegóvásból eredő fizetési kötelezettségekhez,
* folyószámla-hitelkeret rendezésére,
* jövőben felmerülő, még le nem járt esedékességű személyi juttatásokra,
* nem jogerős döntésen alapuló fizetési kötelezettségekhez.

**A támogatási kérelem benyújtásának indokai:**

Az önkormányzat méretéhez képest kiterjedt, jelentős intézményhálózattal rendelkezik. Az önkormányzati feladatok széles területét látja el önkormányzatunk. Az önkormányzati feladatok ellátását az állami feladatalapú támogatásokból nem lehet fedezni. Jelentős összegű saját forrást kell biztosítani a feladatellátás folyamatos zökkenőmentes biztosításához. A kötelezően ellátandó feladatoknál a költségvetési rendelet alapján 339 669 e Ft saját forrást kell biztosítani, míg az állami feladatoknál 39 893 e Ft önkormányzati eredetű forrásra van szükség az egyensúly megtartásához.

A saját bevételek legjelentősebb részét a helyi adó bevételek adják. Az önkormányzat 2017. évi féléves kimutatás alapján az önkormányzat iparűzési adó erőképessége 148 339 269 Ft. A 6 505 lakosságszámot figyelembe véve 22 804 Ft/fő egy főre vetített adó erőképességről beszélhetünk.

A helyi önkormányzatok működésének általános támogatási összegéből 47 020 875 Ft elvonás történik beszámítás jogcímen. A település iparűzési adó erőképessége nem éri el az átlagos szintet sem, ugyanakkor a hatályos szabályozás alapján pont az adó erőképességre hivatkozva jelentős elvonást tesz az állam az önkormányzattal szemben. Így a településüzemeltetési támogatás jogcímnél a 29 441 270 Ft megállapított feladatalapú támogatás beszámítás jogcímen teljes egészében elvonásra kerül. Az egyéb önkormányzati feladatok támogatásánál megállapított 17 563 500 Ft támogatási keretösszege szintén teljes egészében elvonásra kerül az önkormányzattól.

A működést finanszírozó saját bevételek közül a helyi iparűzési adó esetében az eddigi információk, adatok alapján 2017. évre 262 500 e Ft helyi adóbevétellel számoltunk.

Fentiekre tekintettel a csökkenő számadatok alapján a jelenlegi információkat elemezve arra a megállapításra jutottunk, hogy 16 638 e Ft adótúlfizetésből származó összeget kérnek vissza az adóalanyok, és összességében 22 284 e Ft szeptemberi adóelőírás törlésekből fakadó befizetés kieséssel lehet kalkulálni. Mindent összevetve 38 922 e Ft éves bevétel csökkenés prognosztizálható.

Az önkormányzati fejlesztéseket nagyon visszafogottan terveztük. Beruházásokra 47 341 e Ft, míg a felújításokra 43 859 e Ft került az előirányzati számokba. A költségvetési főösszeg 10 %-a fordítódik közvetlen felhalmozási célra.

Az önkormányzatra jelentős terhet ró az állammal és a magánbefektetővel karöltve 2008. évben építtetett, a település méretéhez igazodó tanuszoda üzemeltetése. A létesítmény a Bátaszéki, illetve térségünkbe tartozó 13 kistelepülés iskolásainak, óvodásainak és civil szervezeteinek biztosít lehetőséget a mozgásra, sportolásra, úszásoktatásra. A mindennapos testnevelés megvalósíthatóságának fontos eleme. A létesítmény működtetése 36 000 e Ft kiadási összeget jelent önkormányzatunknak.

A csökkenő 223 578 e Ft helyi adó bevételt, valamint a fent említett kiadásokat figyelembe véve látszik, hogy a saját bevételeink jelentős részét nem tudjuk fejlesztésekre és az általunk preferált feladatok megvalósítására fordítani. A saját bevételek az állami alulfinanszírozást figyelembe véve a költségvetésben szereplő kötelezően ellátandó feladatok finanszírozását sem tudják biztosítani.

**A támogatási igényünkben az alábbi tételeket szerepeltetnénk:**

Az önkormányzatnak 16 638 150 Ft helyi adó (iparűzési adó) visszatérítésből adódó tartozása van, melyet a vizsgálatok befejezését követően a határozatok alapján vissza kellene fizetni az érintett vállalkozások részére.

Az Óvoda intézményénél megjelenő, a közétkeztetési feladatokat terhelő, a Szekszárdi Tankerületi Központ által visszamenőlegesen kiszámlázott közüzemi díjak összegét, 5 235 386 Ft-ot nem tudtuk kiegyenlíteni.

A település-**üzemeltetési** feladatoknál 967 476 Ft a tartozásunk a Dél-dunántúli Közlekedési Központ Zrt. felé közszolgáltatási szerződés alapján kiállított és esedékes veszteségkiegyenlítés elmaradása miatt.

**A fizetési nehézségek leküzdéséhez a pályázatnál kimutatásra kerülő 22 841 012 Ft pótlólagos állami támogatásra lenne szükségünk.**

Az önkormányzatnál saját hibánkon kívül kialakult gazdasági helyzet indokolttá teszi jelen kérelmünket, ezért kérem képviselő- testületet, hogy támogassa az előterjesztéshez kapcsolódó határozati javaslatot!

**H a t á r o z a t i j a v a s l a t :**

**a települési önkormányzatok rendkívüli önkormányzati költségvetési támogatásáról szóló pályázati kiírás alapján igényelhető támogatás benyújtására**

Bátaszék Város Önkormányzatának Képviselő-testülete;

1. *Magyarország 2017. évi központi költségvetéséről szóló 2016. évi XC. törvény (a továbbiakban: Ktv.)*, valamint a megjelent pályázati kiírás alapján, a Ktv. törvény 3. melléket I. 7. pont és a III. 1. pont szerinti pont szerinti támogatási igényt nyújt be a 2017. évi települési önkormányzatok rendkívüli önkormányzati támogatása iránt.
2. felkéri a polgármestert és a jegyzőt, hogy a támogatás elnyerése érdekében gondoskodjanak a támogatási kérelem elkészítéséről, és határidőre történő benyújtásáról.

*Határidő:* 2017. szeptember 20.

*Felelős:* Mórocz Zoltán irodavezető

(a támogatási igény benyújtásáért)

*Határozatról értesül:* MÁK, Szekszárd

Bátaszéki KÖH pénzügyi iroda

irattár